
Engler i snøen har sitt eget liv

De synger om vintern, men når våren kommer, visner de

Engler i snøen har sin egen sang

De synger at alt som lever her og nå, tar slutt engang

– 1 –

Overbetjent Gabriel Fjell sto alene i snøen og stirret ut over jordene rundt Haraldshaugen. Iskald luft stakk i lungene. Frostrøyken virvlet døsig rundt ansiktet før den løste seg opp og forsvant. Han dro buffen lenger opp over nesa. Det prikket og brant i kinnene. Han stampet støvlene i nysnøen og forsøkte å bevege tærne for å holde på varmen. Det nye året hadde brakt med seg dager med brutal sibirkulde til Haugesund. Klokka nærmet seg ti på morgenen, ei fjern sol gnistret så vidt det var over åskammen i øst, og en naken himmel skar i hvitt mer enn blått. Han vendte blikket ned mot den døde kvinnen i snøen.

Øyenvippene hennes gnistret i iskrystaller idet de første stripene av sol brøt gjennom disen og strøk langs den nakne, bleke kroppen. Hun lå på ryggen, utstrakt og med hodet vendt opp mot den lyseblå hvelvingen. Armer og bein var spredt ut som om hun gjorde seg klar til å omfavne den. Over henne strakte riksmonumentet Haraldsstøtta seg som ei nål som ville stikke hull på himmelen.

Den 17 meter høye bautaen var kledd i rimfrost, plassert på det som kunne minne om en gammel gravhaug, litt for seg selv ute på et jorde i utkanten av bykjernen. Mot vest bøyde landskapet seg ned mot sundet, og barfrosten lå som et dryss der snøen ikke dekket. Det lå en krans av is langs strandlinja, og ved Kyststien i sør, som buktet seg ned mot campingplassen, sto vindskeive busker og trær innhyllet i et fastfrosset tablå. De minste trærne lignet istapper som hadde sprengt seg opp av bakken.

Gabriel anslo at kvinnen var et sted i slutten av tjueårene, men han sto på noen meters avstand og kunne ikke si det med sikkerhet. Det var ikke noe poeng i å kontaminere funnstedet mer enn nødvendig før krimteknikerne kom. Frosten glattet ut trekkene, og det tynne laget av rim over den bare kroppen gjorde det vanskelig å bedømme alderen. Kobberfarget hår var strøket bakover, festet i ei stram flette som på en Anna-dukke. Den lå pent dandert over venstre skulder, og i enden skimtet han ei klemme formet som en rød og grønn sommerfugl i metall. På avstand så han hverken riper, sår eller synlige dødsmerker.

Ei isprinsesse tatt ut av et Disney-eventyr, tenkte Gabriel.

I et morbid øyeblikk fikk han for seg at scenen var vakker, før han skuttet seg og snudde seg bort. Vemodet kom smygende og satte seg i brysthulen, en kjent gjest som hilste til lua hver gang han sto på et nytt åsted. I samtaler med politipsykologen hadde Gabriel beskrevet dette vemodet som om han kjente på sorgen som ville treffe de pårørende om noen timer. Etter snart fire år som etterforskningsleder i Haugesund hadde han trodd at følelsene ville blekne og bli mer avslipt med årene, men det var motsatt. Hvert offer var et personlig nederlag som måtte føres inn i selvangivelsen.

Gabriel trakk pusten på nytt, studerte den nærliggende bebyggelsen og dro høyrehånda over øynene. Skinnhanskene skrapte mot huden. Et eldre, hvitt trehus lå ved stien fra parkeringsplassen som førte til Haraldsstøtta. En gammeldags telefonmast av typen en knapt så lenger, sto på høyre side av stien, og Gabriel kunne se hvordan ledningen strakte seg bortover mot en annen mast ved veien. Det brant et enslig utelys i karnappet ved inngangen til huset. Ingen bevegelse i vinduene, en grønn Mazda av eldre modell sto på tunet utenfor.

I krysset ved Gard Senter hadde en utsikt til Haraldsstøtta, og der hadde de første skuelystne begynt å samle seg. De var ikke mer enn tre minutters kjøring nord for bykjernen, men allerede her kunne en ane mer landlige omgivelser. Det spektakulære funnstedet ville få blodet til å hamre i ivrige tastaturfingre. Det faktum at det var ei ung kvinne som ble funnet, ihjelfrosset og naken, ville gi journalistene los. Heldigvis lå hun på baksiden av støtta, så de hadde ikke fritt innsyn.

 

Han skannet omgivelsene en gang til før han gjorde noe mer. Haraldsstøtta og Haraldshaugen, som bautaen sto på, var et myteomspunnet sted. Noen ville ha det til at levningene etter den gamle vikingkongen Harald Hårfagre lå begravd der. Bare vås selvsagt, men noen myter virket impregnert mot logiske resonnementer og kalde fakta.

Den døde kvinnen lå på vestsiden av haugen, noe som gjorde at hun ikke var synlig fra veien som gikk mot det nærmeste byggefeltet i Kvalsvik. På baksiden av støtta derimot snirklet Kyststien seg langs sundet, og derfra var hun et skue. Ved daggry, da de første turgåerne våget seg ut i den bitende kulda, ble hun oppdaget med det samme. I den trolske lyssettingen fra spotlampene hadde konturene av kroppen lyst opp som hvitglødende jern, kunne et vitne fortelle. En treffende beskrivelse, tenkte Gabriel da han kastet et nytt blikk bort på liket.

Med ei hånd i været signaliserte Gabriel til de to politibetjentene Christian Nordnes og Ingrid Stava at han ønsket at de skulle komme opp til ham. Christian hadde overtatt stillingen til Rashid Suleiman i sommer etter at Rashid ba om å bli overført til politistasjonen i Ølen, i nabokommunen Vindafjord. Gabriel visste at det hadde med episoden på Finnøy sommeren i forveien å gjøre. Rashid hadde begått ordrenekt og endt med å skyte en drapsmistenkt familiefar.

Christian ga tegn om at de hadde fått med seg signalet, men de gjorde seg ferdig med forklaring fra pensjonisten som hadde funnet kvinnen, før de kom i Gabriels retning. Mannen som fant den døde, var en syttitre år gammel lærer som hadde som fast morgenrutine å gå langs Kyststien som strakte seg langs sundet fra Killingøy i sør til Kvalen i nord.

Savnet av Rashid føltes påtrengende på dager som dette. Den intuitive forståelsen og tilliten dem imellom var noe helt spesielt. Han klarte ikke å bygge opp det samme med Christian, men så hadde de heller ikke jobbet så lenge sammen ennå. Når det var sagt, gjorde ikke Christian det enklere med sin væremåte. Gabriel hadde forsøkt å komme innpå ham flere ganger, tatt ham med på utepils og invitert ham hjem på grillfest, men praten var anstrengt. Til tross for at betjenten ikke var mer enn 25 år, hadde han gammelmodige holdninger og løsnet sjelden på tungebåndet i sosiale sammenhenger.

Med Ingrid Stava var det annerledes. Hun hadde et rolig og behersket vesen. Tilbakelent, observant og skarp. At Christian Nordnes fikk den faste stillingen, mens Ingrid måtte ta til takke med et kortere vikariat, fikk politistasjonssjefen ta på sin kappe. Det var stikk i strid med Gabriels råd og anbefaling.

Gabriel pustet forsiktig ut og tillot seg å bli værende i øyeblikket i noen sekunder mens han ventet på betjentene. Lyset trakk i ham, ga omgivelsene et blålig og kjølig skjær, samtidig som hver nyanse i landskapet trådte tydeligere fram. Selv havet var annerledes når kulda bet seg fast. Ingen dønninger slo mot land, kun seige duvinger. Ei enslig måke lettet fra en stein og gled over hodene deres.

I det tynne laget av nysnø kunne Gabriel se slepemerker som gikk fra parkeringsplassen, videre forbi to av de tjueni bautasteinene som omkranset Haraldshaugen, og rundt til baksiden av støtta. Mønster av noe som lignet joggesko avtegnet seg i slepemerkene. Han fisket opp notatblokka, ristet liv i blåfrosne fingre og skrev «Har tatt stor risiko» som en første betraktning.

Riktignok var januarnettene beksvarte, men flere spotlamper lyste opp undersiden av monumentet, og ved bilveien gapte vindusflater mot dem fra flere boliger. Røyken fra pipene slanget seg sakte mot himmelen og bar med seg eimen av brent bjørkeved. Han var trygg på at rundspørringen ville gi dem svar.

«Funnstedet er arrangert», skrev han etter å ha latt øynene fare over den bisarre scenen enda en gang. Mest av alt lignet det på en makaber fotoshoot, noe som i seg selv gjorde funnet spesielt. Det var uvanlig å plassere offeret til likskue slik. Han ble stående og fundere litt, før han noterte nye betraktninger på neste linje i blokka:

«Hvem ønsker å skape et slikt bilde?»

Svaret kom til ham som et fjernt minne fra etterforskningsutdannelsen i Oslo. En humørløs, litt rufsete drapsetterforsker på Kripos dunket pekestokken mot skjermen, og så deretter ut over salen med studenter.

– Et rigget funnsted er alltid en forfengelig handling, sa han. – Gjerningsmannen vil vise fram det han har skapt.

Ja, tenkte Gabriel, dette var forfengelighet. Han streket under ordet i blokka. Den nakne kvinnen, det urørte landskapet, frosten som bet seg fast i gresstustene, og den høyreiste obelisken i bakgrunnen. En morbid scene, signert en kunstner som inviterte til vernissasje.

Et vinddrag virvlet med seg et lett drag av nysnø. Kulda veltet mot ham, trakk gjennom klærne og la seg som en isnende hinne mot huden. Det kjentes som han var i ferd med å miste følelsen i ansiktet. Gabriel la blokka tilbake i lomma, tok av seg skinnhanskene, dro ned buffen og la hendene som en kopp over nese og munn.

Han snudde seg i retning parkeringsplassen. Hjulspor etter en bil førte inn og ut. Det burde være mulig for teknikerne å finne dekkdimensjon og fabrikant, kanskje til og med et anslag på bilens tyngde. Blikket ble dratt mot Kvalsvikvegen der det sto en røslig kar med viltvoksende skjegg og fulgte dem med øynene. Det lange håret som lå nedover skuldrene, ga Gabriel assosiasjoner til gamle vikingkonger.

Det knaket av føtter i frosten bak ham, så han vendte seg rundt for å gå Ingrid og Christian i møte. Nede ved veien kunne Gabriel se at den gamle mannen stavret seg bort fra stien og tok retning mot kjøpesenteret 100 meter lenger oppe.

– Jeg slapp oldingen. Han var kald og virket ganske medtatt. Har navn og nummer her.

Christian løftet notatblokka for å understreke at de hadde gjort jobben sin. Gabriel burde kanskje irettesatt ham for å bruke nedsettende ord om gamle mennesker, men tok seg i det. I stedet vendte han seg mot Ingrid og ba henne sjekke med værstasjonen når det hadde sluttet å snø i natt. Uansett når likdumpingen hadde skjedd, så viste sporene i snøen at det var etter snøfallet. Han ba Christian gå ned i bilen etter mer sperrebånd. De måtte få avgrenset ytterligere og hindre nysgjerrige i å komme for tett på Haraldshaugen.

– Ikke glem å sperre av ned mot Kyststien. Selv om drapsmannen har lagt henne til utstilling, er det ingen grunn til å etterkomme det ønsket.

Christian humret og gliste, noe som føltes upassende, men betjenten snudde seg og gikk før Gabriel fikk sagt noe mer. Ingrid slo unnskyldende ut med hendene før hun fulgte samme vei.

 

Den sølvgrå Transporteren til Sabrina Müller rullet inn mot veikanten og stanset. Politiets krimtekniker hoppet ut av førersetet, strakte seg i hele sin lengde, som om hun skulle vært ute på en lengre biltur, og åpnet skyvedøra. Gabriel gikk henne i møte langs kanten av grøfta. Framme ved bilen tok han imot åstedsdressen som Sabrina rakte ham, og benyttet anledningen til å informere henne mens han tråkket inn i dressen:

– Ung kvinne et sted i slutten av tjueårene ser det ut til. Naken og lagt til utstilling. Funnsted – ikke åsted, slik jeg ser det. Tydelige slepespor etter noe, og fottøyavtrykk i snøen. Hjulspor etter en bil her på parkeringsplassen. Det er også et sett fotspor fra pensjonisten som fant henne. De går fra Kyststien nede ved grinda og hele veien opp til kroppen. Legen fulgte det samme tråkket da han kom. Jeg, Christian og Ingrid har beveget oss langs grøfta og bort til haugen, men ikke bort til selve kroppen. Resten er urørt.

Sabrina smilte forsiktig, dro opp glidelåsen på den hvite dressen, deretter hetta over hodet og knyttet den fast.

– Fint, Gabriel. Jeg liker menn som deg.

Gabriel stusset og kikket spørrende på henne.

– Menn som meg?

Hun lo kort og la ei hånd på skuldra hans. Så blunket hun tilgjort forførerisk.

– Menn som holder seg på avstand, gir meg det jeg vil ha, og lar det bli med det.


– 2 –

En kald trekk snek seg inn mellom treverket og de dårlig isolerte vinduene ved kjøkkengruppa. Det var iskald morgen i byggefeltet på Haugaleite, en liten kilometer nord for sentrumskjernen. Vigdis Ingebrigtsen dro den slitte ulljakka tettere rundt seg og sendte et resignert blikk bort på det morkne kittet som hadde smuldret opp og lå i biter langs vinduslista. Sander hadde lovet å fikse vinduene før vinteren, men hun burde visst bedre enn å tro at det ville bli gjort. Alle de fine lovnadene hans var luftspeilinger av den sønnen hun ønsket han skulle være, men benektelsen var en standhaftig tinnsoldat.

Sander var blitt 33 år gammel og burde vært en selvstendig mann, men han var den han var, og kom aldri til å bli bedre. På gode dager kunne han love ting, smile varmt, holde henne inntil seg og stryke hånda omsorgsfullt langs kinnet hennes. Gripe om hendene og la tommelen fare varsomt over rynker og åreknuter. Hun klamret seg til disse stundene som livbøyer i et opprørt hav.

– Jeg lover, mamma. Det vil bli bra nå. Jeg klarer meg, det vet du jo …

Ja, hun visste det. Han klarte seg alltid. Det var hun som ikke visste om hun kom til å klare flere runder med bunnløst, kravlende mørke. Hun kikket ut av vinduet, så rektangler av gult lys bak balkongene hos naboene, og det flimrende skjæret fra en og annen TV. Kulda holdt folk innendørs.

Hun reiste seg med omstendelige, seige bevegelser og holdt seg fast i bordkanten. Bulende blodårer pulserte på håndbaken. I noen sekunder ble hun stående og vakle i mellomstadiet mellom sittende og oppreist stilling. Hun ventet til beina signaliserte at de tålte vekta, før hun våget å slippe taket. De første, nølende skrittene var alltid de mest kritiske, før kroppen liksom fant balansen og farten. Omtrent som da hun som lita jente lærte seg å sykle langs grusveien. Det hadde aldri streifet henne at hun en dag skulle tenke det samme om det å komme seg fra kjøkkenkroken til kjøkkenbenken.

Å være beinskjør og skrøpelig som syttiåring var heller ikke noe hun hadde sett for seg. Hva som var roten til faenskapet, hadde hun sluttet å gruble på. Om det var alle årene krokbøyd over bakkene til Kyvik Sild, osteoporosen som kom snikende før overgangsalderen, eller skadene kroppen hadde fått etter et langt liv med en sønn i mental ubalanse, var ikke viktig. Det eneste som betydde noe, var å holde seg oppreist.

Vigdis grep tak i kjøkkenbenken og plukket ned en kaffekopp fra skapet over vasken, den lyseblå med skår i hanken. Alltid den. Den måtte vaskes hver kveld, slik at den var klar når morgenen kom. Sander ble urolig når hun brøt faste rutiner. Hun ble stående med koppen i hånda et øyeblikk. Øynene hvilte på det edderkoppspinnaktige arrvevet som strakte seg fra høyre ringfinger, over håndbaken og opp mot håndleddet, og hun skar en grimase idet minnene strøk forbi.

Hun fikk kok på den gamle kaffekjelen og strødde de tre måleskeiene med kokekaffe på toppen, før hun satte kjelen til side for å trekke. Det var som med koppen: Sander forventet kokekaffe, ingenting annet. Vigdis sendte et lengselsfullt blikk bort på Moccamasteren hun hadde fått av søsteren til jul, som sto og samlet støv i hjørnet.

Vigdis trakk på skuldrene. Dette var en tilstand som kom til å vare livet ut. Det var ikke noe poeng i å plage seg selv med dagdrømmer. Sander hadde noen gode dager der hun kunne fire litt på kravene, men det var flest av de dårlige.

Med et sukk fylte hun koppen med kaffe fra kjelen, tok tallerkenen med ei skive grovt hjemmebakt brød med meierismør og gudbrandsdalsost, og gikk med små, varsomme skritt ut mot gangen. Hun merket seg i det samme hun passerte stua at det var bilspor i nysnøen, og strakte hals for å kontrollere at bilen hennes fremdeles sto på tunet. Den gamle, blå Opelen sto på plassen sin, men den var uvørent parkert, ikke slik hun ville gjort det selv. Hun så toppen av en rull med Glava som stakk opp fra baksetet, og ristet bedrøvet på hodet.

Hun stanset på nytt idet hun gikk over dørterskelen mot yttergangen. Det var iskaldt, og trekken fra ytterdøra som sto på gløtt, fikk huden til å nuppe seg. Ved døråpningen hadde det samlet seg ei lita snøfonn, og noe av snøen virvlet opp i gjennomtrekken. I gangen lå den tykke, militærgrønne boblejakka som sønnen alltid gikk med på vinteren. Hun kunne se at det lå perler av is langs kanten av ermet, og under vinterskoene hadde det dannet seg vanndammer.

Vigdis kikket på armbåndsuret, som viste 09.50. Hun ville oppdaget Sander gjennom kjøkkenvinduet om han hadde vært ute etter at hun sto opp for tre timer siden. Ytterdøra var låst før hun gikk til sengs i går kveld. Hun var kanskje både gammel og beinskjør, men dement var hun ikke.

Sander har vært ute på nattevandring igjen, fastslo hun.

Hun likte det ikke. Det hendte hun spøkte det bort og unnskyldte sønnen med at han hadde bukselomma full av bokstavkjeks, men med så mange bokstavdiagnoser gikk han selvsagt på sterke medisiner også og hadde ikke lov til å kjøre bil. Dessuten hadde politiet tatt fra ham lappen for mange år siden. Hun burde ta det opp med ham når han våknet, tenkte hun, men visste at hun aldri ville gjøre det.

Vigdis stavret seg fram til ytterdøra, satte koppen og tallerkenen fra seg på et gammelt telefonbord, og fikk lukket døra. Brukte tid for ikke å lage noen hørbare lyder. Om hun vekket ham med romsteringen, ville det ikke bli noen god dag. Varsomt trykket hun ned dørhåndtaket til rommet hans og satte døra på gløtt. Så fisket hun med seg koppen og tallerkenen med brødskiva, og gikk inn på rommet uten å tenne lyset.

Aldri tenne lyset! Ikke klirre med kopp og tallerken.

Hun pustet ut da hun hadde satt alt fra seg på skrivebordet, men krympet seg da det knirket høyt i en gulvplanke, og ei klo hogg tak i hjerterota. Hun sendte et panisk blikk mot senga for å se om han våknet, men pustet ut og lot hendene som hadde lagt seg over bringa falle. Han sov fremdeles. Slik ble hun stående og studere ham en liten stund. Det hendte hun gjorde det noen ganger på morgenen. Han så alltid så fredfull ut. De stramme leppene og den loddrette rynka mellom øyenbrynene var glattet ut, trekkene i ansiktet mildere.

Bekymringsløs søvn. Var det slik han hadde det nå? Ingen sinte stemmer i hodet? Ingen rasende impulser?

I et kort sekund tok hun seg i å ønske at han aldri ville våkne. At han ville bli liggende slik. Varm, lun og trygg under dyna, uten rynker i panna.

Tenk om du bare kunne sove? Hadde ikke det vært fint, gutten min?


– 3 –

Da frilansjournalist Kasper Solvik ble kontaktet av TV 2 og spurt om å legge voiceovers på den kommende dokumentarfilmen om skipsreder Fritz Evensen, hadde han aldri sett for seg at han skulle tilbringe en hel uke i milliardærens hjem ytterst i Vikjå på Storasund. Oppdragene fra rikspressen hadde blitt både flere og mer lukrative etter artikkelserien han hadde skrevet om vold i nære relasjoner. Drapssaken med den lille gutten de fant ihjelslått i Djupadalen, hadde rystet hele landet, og artikkelserien hans i etterkant av drapet fikk til og med en Skup-utmerkelse.

Rikmannsboligen han befant seg i, var alt annet enn det en så for seg når det var snakk om gamle penger. Den arkitekttegnede rederboligen var ikke mer enn tre år gammel, og når en kom kjørende fra oversiden, lignet bygningsmassen nesten på en moderne funkisvilla som middelklassen kunne ta seg råd til. Slik var det ikke.

Villaen var meislet inn i landskapet og strakte seg over langt flere kvadratmeter enn fasaden ga inntrykk av. Den hadde en grunnflate på 250 kvadratmeter, der det meste var sprengt inn i fjellet og usynlig for det blotte øyet. Det var først mot sjøsiden at villaen strakte seg ut og ble prangende. Materialer i stein, tre og messing satte en eksklusiv spiss på helheten.

Kasper tok seg i å bli stående og stirre ut over Karmsundet hver morgen etter at han selv, reporter Ingebjørg Friis og hennes faste kameramann Egil Bruntveit hadde gjort unna morgenmøtet i biblioteket, som for anledningen var omgjort til kontor for TV 2-teamet. Fra der han sto, kunne han se lysene fra sentrum i Haugesund funkle på den andre siden av sundet. Kasper hørte noen komme opp bak seg.

– Du nyter utsikten mot Haugesund, ser jeg. Det er noe slikt du skulle hatt, vet du. Med sundet som nabo er det aldri kjedelig. Det er som å ha et levende maleri som endrer seg hvert eneste minutt.

Skipsrederens joviale introduksjon var en fasade. Kasper visste det og lot seg ikke lure. Fritz Evensen var som rikfolk flest: et påklistret smil, kollegial tilnærming og imøtekommende løsprat som alltid hadde en undertone av arroganse. En kunne ikke arrestere ham for det han sa, men mellom linjene var det ikke vanskelig å lese den uuttalte setningen «men … dette vil du jo aldri få råd til». Kasper klarte ikke å dy seg.

– Jeg ser faktisk over til meg selv på den andre siden. Så jeg vet hva du mener. Vibrandsøysundet er også et fantastisk skue: yrende båtliv og hvite svaner jeg kan mate fra terrassen.

Fritz Evensen sa ingenting, men hevet det ene øyenbrynet, liksom anerkjennende. Det sølvgrå håret var strøket bakover i en glatt sleik, mens den løse skjortesnippen innbød til en uformell tone. Denne dagen skulle de filme en «typisk familiefrokost», men hadde ventet til dagslyset kom for å gi Egil bedre vilkår med kameraet. Kasper var usikker på om familiemedlemmene skjønte hvor stivpyntet de framsto når de forsøkte å være uformelle og casual. Dokumentaren søkte å komme på innsiden av familien Evensen, men så langt hadde det meste vært staffasje og pynteputer. Ingebjørg hadde et håp om at de ville vise mer av seg selv etter hvert.

Kasper smilte unnskyldende til rederen og beveget seg i retning terrassen. Han tok fram opptakeren han brukte til voiceoverinnspillingene, og klargjorde et nytt klipp. Egil hadde filmet der ute da sola sto opp og kastet de første solstrimene inn i rommet. Han ønsket en beskrivelse av det en kunne se på filmen. Kasper fant fram arket der han hadde gjort seg notater om interiøret, og leste inn med rolig stemme:

«I forlengelse av allrommet ligger en stor terrasse omgitt av frodig natur. Sola har akkurat stått opp over åskammen og bringer lovnader om en ny, lys dag for familien Evensen. Det innglassede uterommet er som et hus i huset, med både stue, utekjøkken, spiseplass og peis fra Focus. Her spiser familien Evensen frokost hver lørdag. Diamond-stolene står foreløpig tomme i påvente av at familien skal samles.»

Kasper følte seg som en hykler. Det var ikke dette han hadde sett for seg da han takket ja til engasjementet i TV 2: at han skulle være en usynlig stemme i bakgrunnen på en dokumentarfilm, og at det journalistiske arbeidet skulle bestå i å google interiørsider for å kunne beskrive møblement og nipsgjenstander.

Ingebjørg Friis kom opp på siden av ham og stilte seg tettere enn intimgrensa hans fant behagelig. Hun virket småstresset og litt fjern. Det bleke ansiktet hadde fått selskap av hissige roser i kinnene.

– Er du ferdig her ute?

Kasper bekreftet det og flyttet seg et lite skritt unna. Han dobbeltsjekket at opptaket hadde lagret seg på diktafonen.

– Skulle ikke du gjøre avtaler med Fritz om hvordan vi skulle gjøre opptakene?

Hun nikket, men vred litt på seg, virket ukomfortabel.

– Gamlingen overlot ansvaret til gullgutten, vår kjære David …

Kasper forsto straks hva hun siktet til. David Evensen var i starten av trettiårene, en blåkopi av faren dersom en betraktet den ytre fasaden, men en slibrig type som hadde lagt sin elsk på Ingebjørg fra første stund etter at de ankom før helga.

– Så du søker beskyttelse hos en stor og sterk mann. Trenger du anstand?

Ingebjørg Friis sendte ham et rasende blikk. Hun tålte ikke å bli sett på som svak eller uselvstendig. Hun hadde bygget opp sitt profesjonelle image i TV 2 på å være tøff, direkte og nådeløs. Evensen-dokumentaren var første gang hun skulle vise en mykere og mer ydmyk versjon av seg selv. Det kledde henne ikke.

Kasper humret, la armen om henne og ledet henne inn i stua igjen. Både patriarken og de to sønnene hans var der nå. Rederen selv ble sminket av en assistent, mens David Evensen sto og lo av noe Egil Bruntveit hadde sagt. Yngstemann, Jeremiah, satt og gjespet i en stol ved biblioteket med en mobil i hånda som han skrollet på. Han var ikke mer enn 21 og hadde liten interesse for hva som foregikk i familien, kunne det se ut til. Den lange, hengslete gutten plasserte seg liksom alltid i utkanten. På tre dager hadde ikke Kasper hørt ham ytre et eneste ord. Han gikk bort til gutten og stilte seg bak ham.

– Du har funnet deg et fredelig hjørne, ser jeg. Er det «Hay Day» du spiller?

Jeremiah virket nesten skremt over å bli snakket til, og rettet seg opp i stolen. Han la mobilen fra seg på bordet og svarte ikke på spørsmålet.

– Det virker ikke som du gleder deg til familiefrokosten akkurat. Litt tidlig på morgenen kanskje?

Denne gangen fikk Kasper et lite, skjevt smil i retur.

– Kongen befaler. Når Fritz foreslår noe, er det bare å hoppe.

Typisk rikfolk, tenkte Kasper. En titulerte foreldrene med fornavn, aldri mamma eller pappa.

De eneste som ikke hadde møtt til seansen, var den eldste i søskenflokken, Sarah Bull Evensen, og hennes mann, advokat Eilert Bull. De bodde for seg selv inne i byen og deltok ikke like ofte når familien samlet seg. Sarah skilte seg ut i søskenflokken, og den eneste gangen Kasper hadde sett gamle Fritz Evensen bli mørk i øynene, var da Ingebjørg snakket med ham om Sarahs engasjement som talskvinne for Amnesty International. I disse kretsene framsto hun som en raddis, og det sosiale engasjementet i debatter på TV ga neppe gjenklang i milliardærkretser.

Det virket åpenbart at Fritz Evensen hadde hoppet over henne i odelsrekkefølgen og la det meste av familiebedriften i hendene på den to år yngre David.

Ingebjørg nikket med hodet mot inngangsdøra.

– Og der har vi «Charlie» igjen …

Kasper flyttet blikket og fikk øye på den høyreiste, humørløse skikkelsen som kom inn i stua. Han hadde på seg en stivet, svart dress og trykket en Fedora pelsfilthatt mot brystet. Han het ikke «Charlie», men Torkjell Imsland, og ble introdusert av Fritz som familiens husprest. Økenavnet var en intern spøk i TV 2-teamet, etter hovedpersonen i Stephen Chboskys bok Fordelene ved å være veggpryd. Mannen sa sjelden et ord og sto stort sett langs veggen der familien oppholdt seg, som om han var en observatør. Imsland hilste på Fritz, og de vekslet et par ord, før Imsland smøg seg langs veggen og satte seg på en stol i nærheten av Jeremiah.

Familien rigget seg til i uterommet, og en kjøkkenhjelp satte ut matvarer som skulle gi inntrykk av at det faktisk var en reell frokost på gang. Mens kjøkkenassistenten holdt på med bordet, dro Ingebjørg Kasper med seg ut på kjøkkenet.

Kasper stilte seg ved kjøkkenøya der stramme, minimalistiske flater ga det svarte kjøkkenet en eksklusiv nyanse.

– Jeg sa ikke noe om det på morgenmøtet, for gamlingen lusket rundt oss da, men jeg kommer til å kjøre ham hardere til veggs i dag. Teamet i Bergen har kommet opp med en del oppsiktsvekkende opplysninger.

– Jaha … er det noe vi ikke har vært innom tidligere?

Ingebjørg kikket seg over skuldra for å forsikre seg om at ingen lyttet, før hun grep ham i armen og førte ham enda en meter lenger inn i rommet.

– Graverne har dukket ned i de gamle pengene som Evensen startet opp med. Det er ganske klare lenker til store fortjenester fra profitører under andre verdenskrig. Evensens grandonkel, han som Fritz omtaler som «predikanten», var jo den som Fritz arvet det meste fra, ikke sant?

Hun fortsatte uten at Kasper bekreftet at han fulgte med på resonnementet.

– Han startet i sin tid Evensen Shipping, men mesteparten av fortjenesten kom fra store skipslaster med malm som Evensen sendte i skytteltrafikk til Tyskland under krigen. Poenget var at han unnslapp all straff i krigsoppgjøret, siden firmaet var registrert i Sverige og drev «lovlig» handel med nazistene. Da krigen gikk inn i sine siste dager, solgte predikanten seg ut og tok med seg hele formuen til Norge.

Kasper stusset. Dette var ikke spesielt oppsiktsvekkende. Det var mange bedrifter i Norge som hadde økonomisk fordel av profitørvirksomhet. Ikke engang Olav Thon gikk fri for slike rykter.

– Det er snart hundre år siden, Ingebjørg. Det kruttet er ganske fuktig.

Hun smilte lurt og dultet ham i siden.

– Riktig, men hva sier du til at gamle Fritz fremdeles gir pengebidrag til høyreekstreme organisasjoner i Tyskland? Han gjør det gjennom et holdingselskap. Direktøren i dette selskapet er barnebarnet til predikantens tyske samarbeidspartner på 40-tallet. Skjortesnippene til Fritz og David Evensen er ikke så hvite som de gir inntrykk av å være.

Dette forandret bildet. En ting var at familien hadde tjent seg rik på nazistene en gang i tida. Noe helt annet var å støtte dem nå. Kasper senket stemmen.

– Du kan ikke kjøre fullt trøkk på dette nå. Da blir vi kastet på huet og ræva ut herfra før den gjengen der ute har fortært liksom-frokosten sin. Det vil ødelegge alt.

Ingebjørg Friis fnøs og ristet litt oppgitt på hodet.

– Hva tar du meg for? Jeg nevner ikke et ord om dette, men jeg skal få ham til å lyve så det renner av ham om opprinnelsen til de gamle pengene. Har vi det på film, har vi ikke bare en dokumentarfilm, men også et skup til nyhetssendinger. Ekte journalistikk, vet du, slik som dere uten journalisthøyskole ikke vet hva er.

Kasper ble stående med en flau smak i munnen. Det var ikke første gang Ingebjørg Friis eller Egil Bruntveit sendte disse små stikkene. Kanskje var det uskyldig erting, men det fikk ham til å føle seg på utsiden.

Han lot være å si noe og gikk ut av kjøkkenet i retning toalettet. Han skulle til å runde hjørnet da han gikk rett i favnen på en forfjamset David Evensen. I noen sekunder ble de stående og se på hverandre, før David børstet av skjortekragen, bukket kort og satte retning mot resten av familien på terrassen. I sidesynet kunne Kasper se hvordan redersønnen sendte et langt blikk etter bakenden til Ingebjørg.

